**Eestseisuse veebikoosolek 03.02.2025.**

Algus: 18.30

**Osavõtjad:** Kohal 7 liiget

Terje Lilleoks (Prangli), Kaarel Lauk (Ruhnu), Rein Tafenau (Vilsandi), Mark Soosaar (Manija), Anu Streng (Vormsi), Toomas Luhaäär (Naissaar),Jüri Lember (Kõinastu).

Osales ka juhatuse liige Jana Stahl

Koosolekut juhatas: Jüri Lember

Protokollija: Terje Lilleoks

**Päevakord**

**1. VSaarS muutmine**

Jüri Lember: Riina Nurmsaar edastas Väikesaarte komisjoni protokolli ja kirja KOVidele. Teema algas Prangli MTÜ kirjast, et muuta valla põhimäärust, et saaks korraldada saare üldkogu. Viimsi vald saatis päringu Regionaal- ja Põllumajandusministeeriumisse. Ministeeriumis nagu keegi ei teaks, et oleme teinud ettepanekud üldkogu kvooruminõude täitmiseks.

E.Vohu kirjutas, et Kihnus on proovitud üldkogu kokku kutsuda korduvalt, pole kvoorumit kokku tulnud. Erinevus on saarvaldade ja saarelise osaga omavalitsuste vahel.

Mark Soosaar: Tegemist on tahtmatuse ja rumalusega kui ei soovita üldkogu kokku kutsuda. Nt on Pärnu linn muutnud omavoliliselt Manija praamigraafikut saare üldkogu kaasamata.

Kaarel Lauk: Ruhnu valla põhimäärus ütleb, et Ruhnu elanik on see, kes elab alaliselt Ruhnu vallas. Aastaringseid elanikke on 50, üle poolte on suvitajad. Kui hakata volitustega tegelema, siis on tulemuseks palagan.

Rein Tafenau: Meil on püsielanikke vähe, meil on kõik rahumeelne, kõik on korras ja kõik veavad sama vankrit.

Jüri Lember: Meie eelnõu pole veel ikka Riigikokku jõudnud. KOVide seadusmuudatuse osas on ESKi seisukoht, et väikesaare üldkogu tänast pädevust ei tohi kahandada kooskõlastamiselt lihtsalt arvamuse küsimisele.

Mark Soosaar: Minu ettepanek muuta § 3 VSaarte seaduses: omavalitsustes, kus üldkogul on pädevus, peab KOV peab saatma saare arengukava, üldplaneeringu ja ühenduse mandriga kooskõlastamiseks saare üldkogule. Vähemalt nendel saartel, mis pole saarvallad.

Toomas Luhaäär: Meie fookuses kaks murekohta: § 5 kvooruminõue – et teistkordse kokkukutsumisega on üldkoosoleku kvoorum täidetud. Ja teine punkt § 3 üldplaneering, arengukava, praamiliiklus.

Jüri Lember: Saatsin Orissaare osavallale meie VSaarte Seaduse muutmiseelnõu selles küsimuses. Nii et Saaremaa valda esitatakse ESKi seisukoht. Tegelikult on Saaremaa ju meie liige ja nad peaksid teadma meie seisukohti.

Meie endi kiri tuleb saata asekantslerile või ministrile. Endine minister (Madis Kallas) on esitanud ministeeriumile ESKi poolt tehtud VSaarte Seaduse muutmiseelnõu, mis esindab konsensuslikult kõigi liikmete seisukohta.

Mark Soosaar: Saarvallad erinevad saarelise osaga valdadest. Väikestel saartel on osalusdemokraatia ja see on mitmes kohas end õigustatud. Üldplaneeringut võib kehtestada ka osaliselt.

Üldkogul on pädevus kooskõlastada väikesaare üldplaneeringut. Seda ei pea tegema koos valla üldplaneeringuga.

Toomas Luhaäär: VSaarte Seadus peab kaitsma saarlasi kohaliku valla võimaliku omavoli eest.

Jüri Lember: ESKi seisukoht koos VSaarte Seaduse muutmise eelnõu otsusega on olemas meie kodulehel.

**OTSUSTATI:**

Saarte toetusrühm tuleb koheselt kokku kutsuda.

Jätkame Hiiumaal vastu võetud seisukohtade kaitsmist ja menetlusse andmist. Keskendume hetkel § 3 ja § 5 muutmisele.

Jüri Lember: Kutseõppe-kutsehariduse omandamine saartel, et lapsed ei peaks minema mandrile. Saarte püsiasustus säiliks, kodust kaugele käimine võib olla keerukas.

Orissaares korraldasin kohtumise, kohal oli mitukümmend inimest haridusvallast ja meremeeste organisatsioonidest – kohalikes gümnaasiumides peaks olema sisse viidud sellised valikainete komplektid, mis võimaldaks omandada koos üldharidusega ka mingi kutse. Orissaare gümnaasiumit ähvardab sulgemine, see on jätkusuutlikkuse probleem, enamasti küll suursaartel. Aga miks mitte ka väikesaarte põhikoolides võimalus omandada kutse.

Tahan seda asja ajada edasi, nt Mereakadeemia teeks valmis sellise hariduspaketi, mida võetaks arvesse kõrgkooli tasemel.

Hakata arendama väikesaarte püsielaniku-kodaniku palga küsimust. Praeguses olukorras on see vb rahaliselt keerukas.

Mark Soosaar: Proovisime 2005 Kihnus teha riigigümnaasiumi, olid olemas õppekavad ja pärimuskultuuri kavad. Meil ei õnnestunud, kohalik opositsioon töötas väga agaralt selle vastu.